ยังคงตรึงราคาค่าโดยสารรถไฟฟ้า MRT สายสีน้ำเงิน ในราคาเดิมจนถึงสิ้นปี 2565 ช่วยลดค่าครองชีพให้ประชาชน
นายอัลวิน จี รองกรรมการผู้จัดการ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ผู้ให้บริการทางพิเศษและรถไฟฟ้า MRT สายสีน้ำเงินและสายสีม่วง เปิดเผยภายหลังเป็นตัวแทน BEM แจกสเปรย์แอลกอฮอล์จำนวน 1 ล้านให้กับผู้ใช้บริการรถไฟฟ้า MRT รวมถึงผู้ใช้บริการทางพิเศษเฉลิมมหานคร ทางพิเศษศรีรัช ทางพิเศษอุดรรัถยา ทางพิเศษสายศรีรัช-วงแหวนรอบนอกฯ ว่า ซึ่งเป็นหนึ่งในโครงการช่วยเหลือประชาชนในช่วงการแพร่ระบาดโควิด -19 และลดความเสี่ยงการแพร่เชื้อโควิด-19 ของผู้โดยสารที่มาใช้บริการ ทั้งนี้หลังจากรัฐบาลมีมาตรการผ่อนคลายการเดินทาง ประกอบกับราคาน้ำมันปรับตัวสูงขึ้น ส่งผลให้มีประชาชนหันมาใช้บริการรถไฟฟ้าเพิ่มมากขึ้น ซึ่งรวมถึงปริมาณผู้ใช้บริการทางด่วนกลับมาเพิ่มขึ้นคาดว่าช่วงครึ่งหลังปี 2565 จะมีผู้โดยสารมาใช้บริการรถไฟฟ้าสายสีน้ำเงินประมาณ 300,000 – 400,000 คนต่อวัน เพิ่มขึ้นประมาณร้อยละ 80 เมื่อเปรียบเทียบกับช่วงก่อนเกิดสถานการณ์การแพร่ระบาดโควิด-19 ขณะที่ ผู้ใช้บริการบนทางด่วนของบริษัทฯ อยู่ที่ประมาณ 1 ล้านคันต่อวัน คิดเป็นร้อยละ 85 ของจำนวนผู้ใช้บริการเมื่อปี 2562ด้านนางวัฒนา สิทธิไวทยาภรณ์ ผู้ช่วยกรรมการผู้จัดการ BEM กล่าวว่า เพื่อกระตุ้นการเดินทางและช่วยลดภาระค่าครองชีพประชาชน BEM ยังคงตรึงราคาค่าโดยสารรถไฟฟ้า MRT สายสีน้ำเงินในราคาเดิมจนถึงสิ้นปี 2565 พร้อมให้ส่วนลดพิเศษสำหรับเด็กและผู้สูงอายุ และขยายเวลาจัดโปรโมชันเที่ยวโดยสาร 30 วันสำหรับผู้โดยสารที่ถือบัตรโดยสาร MRT และ MRT PLUS ออกไปอีก 1 ปี และภายในสิ้นปี BEM มีแผนพัฒนาให้มี โปรโมชัน เมื่อมีการชำระค่าโดยสารด้วยบัตร EMV ในส่วนของทางพิเศษ เพื่อลดผลกระทบจากการปรับค่าผ่านทาง ได้มีการจำหน่ายคูปองในราคาเดิมให้กับผู้ใช้ทางพิเศษศรีรัช-วงแหวนรอบนอกฯ (จตุจักร-ฉิมพลี) และทางพิเศษอุดรรัถยาที่ด่านเมืองทอง เป็นเวลา 1 ปี จนถึงเดือนธันวาคม 2565 และปัจจุบันมีประชาชนหันมาชำระค่าโดยสารด้วยบัตรเครดิตเพิ่มขึ้นร้อยละ 5 ของการชำระค่าบริการด้วยเงินสด นอกจากนี้บริษัทฯ มีแผนเปิดให้บริการการชำระค่าโดยสารผ่านบัตรเดบิตในอีก 1-2 เดือนข้างหน้า เพื่อลดการสัมผัสเงินสดและเพิ่มความคล่องตัวในการเดินทาง